Februarie te laat vir verkiesing – hofArgieffoto (Foto: Henk Kruger/ANA) Die Konstitusionele Hof het die Onafhanklike Verkiesingskommissie (OVK) se versoek om die munisipale verkiesing tot Februarie volgende jaar uit te stel, van die hand gewys. Die hof het Vrydagmiddag bevind die 2021- munisipale verkiesing móét tussen Oktober en November vanjaar plaasvind. Die OVK het in Augustus ŉ dringende aansoek by die Konstitusionele Hof ingedien om die munisipale verkiesing wat voorlopig op 27 Oktober plaasvind, te midde van die Covid-19-pandemie uit te stel. Dít nadat ŉ verslag deur oudregter Dikgang Moseneke voorgestel het dat die verkiesing uitgestel word, aangesien dit nie noodwendig vry en regverdig te midde van die pandemie kan voortgaan nie. Hy het voorgestel dat die verkiesing tot Februarie uitgestel word. Verskeie politieke partye en burgerregteorganisasies was gekant teen die OVK se aansoek.